Publication: Magyar Közlöny
Issue: MK-2010-65 (Year: 2010, Number: 65)
Era: contemporary
Section: a kezdeményezés nem felel meg az országos népszavazásról és népi kezdeményezésrõl szóló 1998. évi III. törvény
Paragraph Index: 1604

a kezdeményezés nem felel meg az országos népszavazásról és népi kezdeményezésrõl szóló 1998. évi III. törvény (a továb biak ban: Nsztv.) 13. § (1) bekezdésében megfogalmazott egyértelmûségi követelménynek. Az OVB álláspontja szerint a feltett kérdés alapján nem határozható meg, hogy a kezdeményezõ a területi és országos listákról való mandátumszerzésre vonatkozó 5%-os mértékû „küszöb” mérséklését szeretné a kisebbséget képviselõ pártok tekintetében 2%-ra mérsékelni, vagy részükre a 2%-os szavazatarány elérése esetén kíván egy mandátumot juttatni, függetlenül attól, hány mandátum illetné meg a pártot egyébként a területi listákról, illetve az országos listáról. Az OVB továbbá arra a megállapításra jutott, hogy eredményes népszavazás esetén a kérdésben szereplõ szabályozás csak az Alkotmány módosításával vezethetõ be, mert ez a választójog egyenlõségének alkotmányos elve alól teremtene olyan kivételt, melyre csak az Alkotmányban adható felhatalmazás. Ezért a kérdést a burkolt alkotmánymódosításra irányuló jellege miatt is elutasította az OVB. A kifogástevõ álláspontja szerint a kezdeményezés megfelel a jogszabályoknak, az aláírásgyûjtõ ív hitelesíthetõ, ezért az OVBh. indoklása nem helytálló. A kifogástevõ indokolása szerint a kérdés a választásokról szóló jogszabályokhoz igazodik, ezért teljesülnek a normavilágosság feltételei. A kifogástevõ továbbá megfogalmazta, hogy a népszavazás eredményébõl nem következne alkotmánymódosítás, mert az Alkotmány alacsonyabb szintû szabályozásra hagyja az ilyen jellegû kérdések eldöntését.

Source: https://magyarkozlony.hu/hivatalos-lapok/93be607e137660269176e8e6bc6d3e3d4da3c7ff/dokumentumok/6919b0c0f3d3f83439217421b4f892011d536ded/letoltes